صومالیہ: ہوٹل میں خود کش حملہ، 26 افراد ہلاک 
حکام کے مطابق ہلاکتوں میں اضافے کا خدشہ ہے، تاہم چار حملہ آوروں کو ہلاک کر کے علاقے کو کلیئر کر دیا گیا ہے۔
ویب ڈیسک — حکام کا کہنا ہے کہ خودکش حملہ آور نے بارود سے بھری گاڑی مدینہ ہوٹل سے ٹکرا دی جبکہ اس کے دیگر ساتھی فائرنگ کرتے ہوئے ہوٹل میں داخل ہوئے۔ مقامی ذرائع ابلاغ کے مطابق حملے کے وقت ہوٹل میں سیاستدان، تاجر اور غیر ملکی شہری بھی موجود تھے۔ واقعے میں امریکہ سمیت مختلف ممالک کے شہریوں کی ہلاکت کی بھی اطلاعات ہیں۔ کینیڈین صحافی اور سوشل میڈیا میں سرگرم ھودان نالایاہ اور ان کے شوہر بھی اس واقعے میں ہلاک ہو گئے ہیں۔ یہ بھی بتایا جا رہا ہے کہ خود کش حملے میں صدارتی امیدوار سمیت ایک مقامی صحافی بھی جان کی بازی ہار گئے ہیں۔ سیکورٹی حکام نے بتایا کہ حملہ آوروں کی تعداد چار تھی، جنہیں سیکورٹی اہلکاروں نے ہلاک کر کے علاقے کو کلیئر کر دیا ہے، تاہم حکام کی جانب سے ہلاکتوں میں اضافے کا خدشہ بھی ظاہر کیا جا رہا ہے۔ واقعے کے عینی شاہد حسین مختار نے بتایا کہ دھماکے کی شدت بہت زیادہ تھی۔ دھماکے کے بعد بھگدڑ مچ گئی، آس پاس کی عمارتوں میں موجود افراد نے چھلانگیں لگا کر اپنی جانیں بچائیں۔ حملے کی ذمہ داری قبول کرنے والی الشباب نامی شدت پسند تنظیم القاعدہ سے منسلک ہے اور اس سے قبل بھی یہ صومالیہ میں پرتشدد کارروائیوں میں ملوث رہی ہے۔